[Foto’s] Almal is prinsesse toe sy aangeneem wordDanielle tydens die verhoor (Foto: Bored Panda) Foto’s van die vyfjarige Danielle Koning se aannemingsverhoor, waar almal in die hof soos Disney-karakters aangetrek het, roer die harte van miljoene Facebook-gebruikers. Volgens die webwerf Bored Panda het almal wat betrokke was by dié verhoor op versoek van die welsynwerker Disney-klere aangetrek om die verhoor vir Danielle spesiaal te maak. Danielle, van Grand Rapids, Michigan, het op 16 Junie die laaste verhoor bygewoon saam met haar aanneemouers, Jim en Sarah Koning. Sy woon sedert 2014 saam met haar ander aanneemsussie by die Konings. Laura Mitchell, uitvoerende direkteur van Samaritas se voogouerprogram, het gesê die personeel doen alles in hul vermoë om die kinders meer gemaklik en spesiaal te laat voel. “Dit is ŉ baie betekenisvolle dag. Dié verhoor is ŉ viering dat sy nou ŉ familie het wat vir haar lief sal wees en by wie sy gaan bly. Dit is ook ŉ bewys van die liefde en deernis wat die maatskaplike werkers vir die kinders het,” het Mitchell vertel. Bron: Bored Panda